Alicia Arévalo González

**Alicia Arévalo González**, nada en Madrid en 1965, é unha arqueóloga e numismática española, investigadora e divulgadora do patrimonio histórico e de sitios arqueolóxicos, especializada en numismática grega e na antiga cidade romana de *Baelo Claudia* (Cádiz).

## Traxectoria 
Alicia Arévalo licenciouse en Xeografía e Historia na Universidade Autónoma de Madrid e acadou o doutoramento en Arqueoloxía na mesma universidade, en 1992. Na UAM foi profesora asociada de Arqueoloxía e desde 1998 é profesora titular desa materia na Universidade de Cádiz. É membro de número da Academia Andaluza da Historia desde 2014, membro da Comisión Provincial de Patrimonio Histórico de Cádiz desde 2009, e vogal da xunta directiva da Sociedade Iberoamericana de Estudos Numismáticos, da que é membro desde 1993.

Arévalo dirixiu un bo número de intervencións arqueolóxicas principalmente na provincia de Cádiz. Organizou congresos de índole internacional, estatal, autonómico andaluz e local, e dirixiu proxectos de investigación, entre os que cabe salientar os acometidos en *Baelo Claudia*, en Cádiz, lugar onde codirixiu a serie de Cursos Internacionais de Arqueoloxía Clásica, tanto no teatro romano como na necrópole, a través dun proxecto de I+D+i titulado *Moneda para el más allá*. Fóra da Península, participou tamén nun proxecto na cidade de Pompeia, en Italia.

Alicia Arévalo é autora de máis dun cento de publicacións, entre monografías, capítulos e colaboracións en libros conxuntos, artigos en revistas e achegas en congresos. De entre elas, as súas publicacións sobre numismática hispana foron recollidas periodicamente na principal obra de referencia bibliográfica internacional de investigación numismática, *A Survey of Numismatic Research*, que cada cinco anos elabora e publica o Consello Internacional de numismática (cítase nas edicións: 1990-1995, 1996-2001, 2002-2007 e 2008- 2013).

Na súa traxectoria como investigadora na UAM seguiu fundamentalmente dúas liñas durante a década de 1990: por unha banda a integración dos obradoiros monetarios hispánicos na súa contorna socioeconómica e, por outra, o estudo da importancia do cabalo na cultura ibérica a través da súa análise nas representacións na moeda. Nas primeiras décadas do século XXI orientou as súas investigacións cara á arqueoloxía funeraria e a numismática antiga.

## Recoñecementos 
Ao longo da súa traxectoria académica e investigadora foi recoñecida con diversos premios:
* Premio de Investigación de Temas Tarifeños 2011.

## Escolma de publicacións 
* (1993): *Las monedas de Obulco*. Universidade Autónoma de Madrid. ISBN 9788474774221
* (1995): *Bibliografía de los estudios clásicos en España* (con A. Alvar Ezquerra et al.). Madrid. Sociedad Española de Estudios Clásicos/Ediciones Clásicas. ISBN 9788478821853
* (1998): ''El Depósito monetal de Torelló d'en Cintes (Mahón, Menorca)*. Barcelona/Madrid.. Asociación Numismática Española / Museo Casa de la Moneda. ISBN 9788493013400
* (2005): *Sylloge Nummorum Graecorum España. Hispania. Ciudades del área meridional. Acuñaciones con escritura indígena.* Madrid. Museo Arqueológico Nacional. ISBN 978-8481812459
* (2007): *Las cetariae de Baelo Claudia. Avance de las investigaciones arqueológicas en el barrio meridional (2000-2004)* (con D. Bernal)*.* Cádiz. Universidade de Cádiz. ISBN 9788498281552
* (2011): *El Theatrum Balbi de Gades* (con D. Bernal)*.* Cádiz. Universidade de Cádiz. ISBN 978-84-9828-360-0
* (2013): *Aprendiendo arqueología* (con D. Bernal e A. Muñoz). Universidade de Cádiz. ISBN 978-8498283853
* (2013): *Las Cetariae de Baelo Claudia: Avance en las investigaciones arqueológicas en el barrio meridional 2000-2004* (con D. Bernal). Cádiz. Universidade de Cádiz. ISBN 978-8498281552
* (2013): *Ebusus y Pompeya. Ciudades Marítimas. Testimonios monetales de una relación* (con D. Bernal et al.)*.* Cádiz. Universidade  de Cádiz. ISBN 978-84-9828-447-8
* (2016): *Monedas para el más allá. Uso y significado de las monedas en la necrópolis tardopúnicas y romanas de Ebusus, Gades y Malaca*. Cádiz. Universidade de Cádiz. ISBN 9788498285529

## Notas 
## Véxase tamén 
### Outros artigos 
* Museo Arqueolóxico Nacional de España
* *Sylloge Nummorum Graecorum*

### Ligazóns externas 
* Vídeo: conferencia-presentación do libro *Monedas para el más allá''